La prehistòria del Principat de Catalunya, al costat de fenòmens comuns a la resta dels Països Catalans (continentals, puix que les Balears tingueren personalitat pròpia fins a l'època romana) ), en presenta uns altres que són específics, conseqüència de l'enllaç més directe amb Europa, fets que es marquen sobretot a la segona època neolítica (sepulcres de fossa) i a la primera edat del ferro, a l'època de les invasions indoeuropees (època hallstàttica).

Del paleolític mitjà hi ha la troballa antropològica de l'home de Neandertal, la mandíbula de Banyoles, i diverses coves amb jaciment mosterià: a Capellades, l'abric Romaní o balma del Fossar Vell i l'estació Agut; a Moià, la cova de les Teixoneres; a Reus, el jaciment de la bòbila Sugranyes. Del paleolític superior, sobresurt el grup de coves de Serinyà (bora gran d'en Carreres, cova dels Encantats i el reclau Viver), del Cau i la de les Goges de Sant Julià de Ramis i, a les comarques meridionals, el jaciment de Sant Gregori de Falset, les Planes del Molar, abric de l'Areny de Mont-roig i la balma de Cabrafeixet. Fins els anys vuitanta hom considerà aquestes dues àrees com a culturalment diferenciades, la del nord sotmesa a influències ultra pirinenques, i la del sud a influències més de tipus mediterrani. El pas cap a l'època geològica i climàtica actual, amb el període prehistòric dit epipaleolític o mesolític, és significatiu sobretot a la cova del Filador de Margalef, i també probablement aleshores començaren alguns dels tallers de sílex de superfície que tenen com a centre la comarca del Priorat. Un cas a part són les coves del massís del Montgrí, a l'Empordà, amb una indústria considerada parenta de l'asturiana. Respecte a l'art paleolític, Catalunya restà gairebé com un parèntesi geogràfic entre el gran art de les coves del nord dels Pirineus i les manifestacions, més esporàdiques, però importants, d'alguna cova del País Valencià, com la del Parpalló. El més antic és germà del que hi ha a tot el litoral mediterrani occidental, que té com a manifestació més típica la ceràmica impresa, amb la variant dita *cardial* o també *montserratina*. Hom la troba en coves de bona part del territori, des del reclau Viver de Serinyà fins als volts de l'Ebre (cova III de la serra de les Quimeres de Pradell, i la del Vidre de Mas de Barberans), enllaçant cap al nord amb les del Llenguadoc, i cap al sud, amb les del País Valencià. Es destaca el grup de Montserrat (coves Gran i Freda), el qual sembla que fou sobretot de pastors (el conreu era secundari) i visqué durant el quart mil·lenni. Cal dir, però, que la localització de nombrosos hàbitats a l'aire lliure del neolític antic indica que l'economia bàsicament ramadera no fou sempre dominant en aquest període, i que sovint cal pensar en una economia agrora adera mixta.

[](http://www.enciclopedia.cat/fitxa_v2.jsp?NDCHEC=0016436&SFR=1)